

**H O T Ă R Î R E**

**cu privire la regimul de gestionare şi control asupra**

**procedurilor de achiziţii publice**

**nr. 595  din  25.06.99**

*Monitorul Oficial al R.Moldova nr.67-69/626 din 01.07.1999*

\* \* \*

În scopul intensificării controlului asupra utilizării eficiente a resurselor financiare publice, respectării normelor şi normativelor bugetare, Guvernul Republicii Moldova

**HOTĂRĂŞTE:**

**1.** Agenţia Naţională pentru Achiziţii Publice:

va elabora, aproba şi înregistra, în modul stabilit, la Ministerul Justiţiei Regulamentul privind contractarea bunurilor şi serviciilor de către beneficiarii de stat;

în comun cu organele de control financiar, vor exercita controlul permanent şi vor supraveghea respectarea întocmai de către beneficiarii de stat a procedurilor de încheiere şi executare a contractelor de achiziţii publice, stabilite de actele legislative şi normative în vigoare.

**2.** Beneficiarii de stat specificaţi în Hotărîrea Guvernului Republicii Moldova nr.50 din 27 ianuarie 1999 "Cu privire la achiziţionarea mărfurilor, lucrărilor şi serviciilor pentru necesităţile statului pe anul 1999":

vor încheia cu furnizorii respectivi contracte de achiziţionare a bunurilor şi serviciilor, conform regulamentului nominalizat, elaborat de Agenţia Naţională pentru Achiziţii Publice;

nu vor admite în nici un mod divizarea mijloacelor financiare prevăzute pentru achiziţionarea bunurilor şi serviciilor, ceea ce ar conduce la diminuarea intenţionată a valorii contractelor respective sub nivel de 100 mii lei pentru una şi aceeaşi categorie de mărfuri, lucrări sau servicii, evitînd aplicarea procedurilor de achiziţie stipulate în Legea nr.1166-XIII din 30 aprilie 1997;

la fiecare contract încheiat cu furnizorii de resurse energetice vor anexa în mod obligatoriu Acordul de reglementare a livrării – consumului de resurse energetice, încheiat între organul de administraţie publică şi instituţia bugetară subordonată, conform Hotărîrii Guvernului Republicii Moldova nr.600 din 1 iulie 1997 (Monitorul Oficial, 1997, nr.51-52, art.559).

**3.** Ministerul Finanţelor şi Agenţia Naţională pentru Achiziţii Publice vor stabili de sine stătător mecanismul de coordonare şi avizare a documentelor necesare pentru finanţarea achiziţiilor respective în conformitate cu mijloacele financiare acumulate.

**4.** În punctul 4, alineatul trei din Hotărîrea Guvernului Republicii Moldova nr.50 din 27 ianuarie 1999 "Cu privire la achiziţionarea mărfurilor, lucrărilor şi serviciilor pentru necesităţile statului" (Monitorul Oficial, 1999, nr.10-11, art. 91) cuvintele "alocaţiilor bugetare" se substituie prin cuvintele "mijloacelor financiare".

|  |
| --- |
| **PRIM-MINISTRU**  |
| **AL REPUBLICII MOLDOVA** | **Ion STURZA**  |
| **Contrasemnată:**  |  |
| **Ministrul finanţelor** | **Anatol Arapu**  |
| **Chişinău, 25 iunie 1999.**  |  |
| **Nr.595.**  |  |

\_\_\_\_\_\_\_\_\_\_
Hotărîrile Guvernului
595/25.06.99 Hotărîre cu privire la regimul de gestionare şi control asupra procedurilor de achiziţii publice *//Monitorul Oficial 67-69/626, 01.07.1999*